Johannes Gutenberg (kass)

Johannes Gutenberg (sündinud sügisel 2009 Tartus) on majakass Tartu Aparaaditehase Loomelinnakus. Kass on saanud oma nime trükimasina leiutaja Johannes Gutenbergi järgi.

 Kirjeldus 
Gutenberg on mustvalge, keskmist kasvu, kollaste silmadega, rahuliku olekuga, kuid äkilise loomuga isane kass.

 Elulugu 
pisi|Johannes Gutenberg Aparaaditehases
Kass Gutenbergi arvatav sünniaasta on 2009. Ta oli algselt Eesti Trüki- ja Paberimuuseumi majakass, kuhu ta ilmus 2012. aastal. Muuseum asus siis aadressil Kastani 38. Gutenbergi päriskodu asus muuseumi läheduses, kuhu kass hiljem enam tagasi ei läinudki. Algselt on kass pärit loomade varjupaigast, kus tema nimi oli Seli. Hiljem muudeti see trükikunsti leiutaja Johannes Gutenbergi järgi uueks.

Kui muuseum 2014. aasta juunis Tartu Aparaaditehase Loomelinnakusse kolis, asus sinna elama ka Gutenberg, tema territoorium laienes üle kogu maja. Sellest ajast on kõigile majalistele tuttavat kassi kohatud igal pool maja kontorites ja kohvikutes, aga ka Aparaaditehase naaberkinnistutel.

Näiteks on ta sage külaline Aparaaditehase Erinevate Tubade Klubi öistel drum'n'bass-i üritustel ning külastab erinevaid restorane, galeriisid ja seminariruume.

Kassi 15. sünnipäeva tähistati 2. novembril 2024."Aparaaditehases tähistati väärikalt väärikas eas majakassi Gutenbergi sünnipäeva" Tartu Postimees, 2. november 2024

2025. aasta mais sai kass autolt löögi, kuid pääses suurematest traumadest."„Kuuldused mu surmast on liialdatud...“ Eakas Tartu legendkass pääses õnnetusest ehmatusega" Delfi Lemmikloom, 23. mai 2025

 Turundustöö 
pisi|Silt "Tähelepanu! Tehasekass" Aparaadi tehase juures Kastani tänaval
Kass Gutenbergi on nimetatud Trükimuuseumi, hiljem kogu Aparaaditehase turundusdirektoriks, kus tema ülesanne on läbi ühismeedia meelitada inimesi külastama Aparaaditehase asutusi. Tema peamine ülesanne on suhteid luua ja inimesi liita.

Gutenbergil on olemas oma veebileht, Facebooki leht ja temast on nii ajakirjanduses kui sotsiaalmeedias ilmunud mitmeid persoonilugusid.

Aparaaditehases on kass Gutenbergil oma ürituste sarjad, näiteks Gutenbergi jutumeeter, tehase majaekskursioon “Gutenbergi radadel”. Kassi kümnendal sünnipäeval korraldati Aparaaditehases juubelipidustused, mille raames toimusid majaekskursioonid ja Trükimuuseumis sai terve päeva jooksul trükkida kass Johannes Gutenbergi pildiga postkaarte.

2021. esitati Aparaaditehases Tähtvere Tantsukeskuse rännaklavastust “Gutenberg”.

Kuna kass külastab sageli ka kõrvalasuva Hektori hosteli numbritubasid, siis on tema järgi nime saanud Hektori kohviku Gutenbergi-nimeline kook ning Kastani tänaval on üles seatud silt “Tähelepanu! Tehasekass”.

 Viited 

Kategooria:Tartu
Kategooria:Tuntud kassid